b'\n_START_ARTICLE_\nMa\xc5\xa1\xc4\x8devanje je grenko\n_START_SECTION_\nZgodba\n_START_PARAGRAPH_\nDru\xc5\xbeina bulji v TV, o\xc4\x8de gleda Okroglo mizo, Matic bi rad nogomet, vmes se znebi nekaj pikrih na ra\xc4\x8dun tega, da ho\xc4\x8de o\xc4\x8de na hitro opraviti s svojo komunisti\xc4\x8dno preteklostjo. Tedaj pride Tone, Branetov bratranec iz Amerike. Pobegnil je bil pred 20 leti, v Ameriki je uspel kot pogrebnik, zdaj se je vrnil, da bi poravnal stare ra\xc4\x8dune, se ma\xc5\xa1\xc4\x8deval partijcu Marku, ki ga je za ni\xc4\x8d spravil v zapor, mu speljal \xc5\xbeeno, mu uni\xc4\x8dil \xc5\xbeivljenje ... Brane mu ponudi gostoljubje. - Toneta v sanjah obi\xc5\xa1\xc4\x8de \xc5\xbeena, govori mu, da ga ljubi in Tone ji je pripravljen vse odpustiti, a zjutraj na sanje pozabi. Prijatelju Francetu iz podjetja, edinemu, ki se je potegnil zanj, ko so ga zaprli, razlo\xc5\xbei svoje ideje. A France ma\xc5\xa1\xc4\x8devanja ne odobrava, Tonetu razlaga, da komunistov sploh ni ve\xc4\x8d, zdrenjali so se med demokrate, zato da je on sam vstopil v Partijo. Sokriv je, ker je mol\xc4\x8dal in s tam sodeloval, drugi so se spretno prilagodili. Prijatelja pri tem precej pogledata v kozar\xc4\x8dek in Tone zasanja o svoje sre\xc4\x8danju z Markom: ima ga privezanega na stolu in zahteva od njega priznanje, da je komunist, le tako se mu bo lahko s \xc4\x8disto vestjo ma\xc5\xa1\xc4\x8deval. A Marko ni bil nikoli komunist, le pohlepen karierist, zdaj pa je vsko\xc4\x8dil k zelenim, je apoliti\xc4\x8den. Tonetu ponuja spravo in ko ta grozi, da ga bo ubil za zapravljeno \xc5\xbeivljenje, se Marko sklicuje na malo\xc5\xa1tevilnost Slovencev in na to, da Tone ne sme uporabljati komunisti\xc4\x8dnih metod, saj bi tako postal komunistom enak. Tone ga v nemo\xc4\x8dnem besu zgrabi za vrat ... - Dru\xc5\xbeina \xc4\x8daka s kosilom, Toneta ni od nikoder. Nazadnje ga najdejo v kopalnici, obesil se je bil, a vrv ni zdr\xc5\xbeala. Ko ga o\xc5\xbeivijo, Tone govori samo \xc5\xa1e amerikan\xc5\xa1\xc4\x8dino in ho\xc4\x8de takoj nazaj v Ameriko: naredil je bil kri\xc5\xbe \xc4\x8dez Slovenijo, sloven\xc5\xa1\xc4\x8dino, si odrezal materni jezik ... bolje, da ostane le pri sanjah.'